Út er komið í handhægri öskju námsefnið Lærum saman eftir Kristínu Arnardóttur sérkennara . Í öskjunni eru fjórar sögubækur , verkefnabók og námsspil í fjórum spilastokkum . Sögubækurnar fjalla um þrjú systkini á aldrinum fimm til átta ára . Bækurnar heita Lærum að lesa , Lærum að skrifa , Lærum um tölur og Lærum að vera sjálfbjarga . Sögubækurnar sem hver um sig eru 44 til 76 blaðsíður eru ríkulega myndskreyttar og er þeim ætlað að vekja áhuga og löngun barna til að læra meira . Myndskreyttar hljóðbækur með öllum sögunum verða bráðlega allar aðgengilegar á vefnum www.lærumsaman.is Verkefnabókin sem er 129 blaðsíður hefur að geyma fjölbreyttar æfingar , föndur , leiki og spil fyrir barnið að spreyta sig á með aðstoð fullorðins . Þar er að finna mörg fylgigagnanna sem tilheyra áður útkominni bók Kristínar , Ég get lesið , en koma nú í nýjum búningi . Með námsspilunum gefst börnunum tækifæri á að spreyta sig á að para saman orð og myndir og að læra um reikning og meðferð talna . Í fyrsta stokknum eru stafabangsar með öllum íslensku bókstöfunum , í öðrum eru þrjár myndir fyrir hvern bókstaf . Í þeim þriðja eitt orð fyrir hverja mynd og í þeim fjórða einfalt samlagningarspil . Þessi líflegu námsgögn nýtast jafnt á heimili sem í skóla . Þau eru tilvalin til notkunar með elstu árgöngum í leikskóla og yngstu árgöngum í grunnskóla . Myndir í bókunum gerði myndlistarkonan Brimrún Birta Friðþjófsdóttir . Askjan er falleg gjöf til barns á aldrinum fimm til átta ára . Námsefnið Lærum saman er sjálfstæð viðbót við handbækurnar Ég get lesið og Tölur og stærðir í leik og starfi eftir Kristínu . Þær handbækur eru áfram í góðu gildi en eru ætlaðar fullorðnum . Nýja námsefnið , Lærum saman er hins vegar ætlað börnunum sjálfum . Kristín Arnardóttir höfundur námsefnisins Lærum saman á að baki langan starfsferil í leikskóla , sérskóla og almennum grunnskólum . Undanfarin ár hefur hún einkum starfað með börnum sem eru að hefja nám í grunnskóla . Kristín leggur áherslu á að áhugi barna á að læra sé virkjaður um leið og hann vaknar og að bæði foreldrar og fagfólk leggi þar hönd á plóg . Þróunarsjóður námsgagna og Hagþenkir styrktu gerð efnisins .